
УВАЖАЕМИ ЖИТЕЛИ НА ОБЛАСТ ПЕРНИК,

Заявяваме категоричната позиция на държавата, на местните власти, на ОДМВР Перник и службите за сигурност по повод демонстрациите и протестите, протичащи на територията на областта. 

Противопоставяме се на грубите опити за спекулации по важните национални теми и натрупването на обществено напрежение в последните няколко дни.

Всеки има право на глас и свободна позиция, уредено в Закона за събранията, митингите и манифестациите. Тяхното изразяване не трябва да става с действия, накърняващи чуждите права, чрез затварянето на важни пътни артерии, възпрепятстване на свободното придвижване на хора, на автомобилите на реда и тези на спешната помощ.

Смятаме, че всекидневно пътуващите стотици перничани до работните и учебните им места в столицата, не бива да бъдат потърпевши от събития, организирани от хора, провокиращи, погазващи законността и с поведението си водещи до дестабилизация на страната ни.

Призоваваме жителите на областта да спазват закона и неговите разпоредби, да не нарушават обществения ред и да уважават правилата на гражданския мир.

В обединена позиция институциите на правовия и вътрешен ред в област Перник, заявяваме че в рамките на закона няма да толерираме проявите на дискриминация, насилие и ограничаване на права на гражданите.

